UNTUNG KADA KANA MATA
Oleh: Muhammad Ilfan Zulfani, Banjarmasin
Suatu hari nang carah, si Utuh Ngoplok ni handak manaiki puhun, handak mamutik jambu. Pas sampai di atas, lalu ai si Utuh Ngoplok ni mamutiki jambu. Si Acil Inab malhat, lalu manyasah ai sidin.
“Ui, Utuh! Hati-hati ikam kalupina tajuramba, munnya sawat tajuramba, labaram ikam,” ujar acil Inab.
“Kada pang cil ae, tanang haja.” ujar Utuh Ngoplok menyahuti.
“Sadang turun, seadanya tu ja gin dah jambunya!”
“Alang-alang cil ae, satumat lagi nah.”
“Na, unda kada tahu lagi lah, bilanya gugur lain salah unda. Unda sudah menagur,” ujar acil Inab sambil bejauh.
Asik si Utuh Ngoplok mamutiki jambu. Pas habis sudah jambu di ranting nang diputikinya tuh, kalinya pas handak naik ka nang pintangan atas lagi, batisnya luput manjajak. “Daguyy!!!” Utuh Ngoplok tagugur. Inya tagugur lalu mati. Awaknya tagugur ke tunggul. Mulai matan burit sampai ke kapala Utuh Ngoplok tunggulnya tacucuk. Mandagar bunyi urang tagugur, si acil Inab yang sudah bajauh nih babulik lagi.
“Han tia, tagugur ikam kalu tuh, marasnya ikam tuh. Maka sudah kupadahi tadi, sadang turun ujarku.”
Kada lawas datangan urang mengerumbungi. Si acil Inab ini langsung bukah ka rumah kainya Utuh Ngoplok tu. Imbah kai mandangar kisah Acil Inab. Tulak ae kai mandatangi Utuh Ngoplok. Pas sampai, malihat si kai lawan si Utuh Ngoplok tu, lalu ai baucap, “Uma cu, untungnya ikam cu, untung kada kana mata.”
bjn_Latn bjn_Latn bjn_Latn bjn_Latn bjn_Latn bjn_Latn tgl_Latn bjn_Latn bjn_Latn bjn_Latn bjn_Latn